Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 01. júla 2008

Materiál číslo: 197/2008

K bodu: 	Návrh koncepcie inšpektorov verejného poriadku v mestskej časti 	Bratislava-Petržalka_________________________________________________

Predkladá:					Návrh uznesenia:
						
Marián Miškanin				Miestne zastupiteľstvo mestskej časti Bratislava-
prednosta						Petržalka 

s c h v a ľ u j e				

Prerokované:	1. Koncepciu inšpektorov verejného poriadku    
		    v mestskej časti Bratislave-Petržalke 	
v miestnej rade		 
dňa 17. 06. 2008	2. Zmenu organizačného poriadku miestneho
		    úradu a zriadenie referátu verejného poriadku 
		    s celkovým počtom zamestnancov 7      	

		

Spracovateľ:			

Ing. Miloš Šaling
vedúci oddelenia ŽP
Ing. Zuzana Juhásová

							

Dôvodová správa

Pojem verejný poriadok ako taký nie je upravený v žiadnom zákone. Má veľmi široký význam a záber. Jeho korene je treba hľadať v článku  2 Ústavy Slovenskej republiky, ktorá v ods. 2 a 3 nehovorí o verejnom poriadku, ale hovorí, že: „štátne orgány (aj samosprávne) môžu konať iba na základe ústavy, v jej medziach a v rozsahu a spôsobom, ktorý ustanoví zákon. Každý môže konať, čo nie je zákonom zakázané, a nikoho nemožno nútiť, aby konal niečo čo zákon neukladá.“

Samotná ústava dáva kompetencie obciam, ktoré sú podrobne upravené v zákone č. 369/1990 Zb. o obecnom zriadení. Tento zákon a Štatút hlavného mesta SR Bratislavy   konkrétne vymedzuje čo mestská časť pri výkone samosprávy môže. Okrem iného ukladá obci (mestskej časti) povinnosť zabezpečovať verejný poriadok v obci.
 
Verejný poriadok je súhrn práv a povinností, vzájomných vzťahov medzi občanmi, občanmi a organizáciami, inštitúciami, fyzickými a právnickými osobami a pod. Sú to písané aj nepísané pravidlá správania sa, ktorých rámec stanovuje zákonná úprava, dobré mravy a zvyklosti. Čo je v rozpore s tým, môžeme považovať za porušenie verejného poriadku. 
 
	Zákon o obecnej polícii stanovuje postavenie obecnej (mestskej polície) ako poriadkového útvaru pôsobiaceho pri zabezpečovaní verejného poriadku, ochrany životného prostredia a plnení úloh vyplývajúcich zo všeobecne záväzných nariadení, uznesení miestneho zastupiteľstva a z rozhodnutí starostu mestskej časti. 

Na úseku verejnoprospešných služieb je to najmä udržiavanie čistoty a poriadku v mestskej časti, nakladanie s komunálnymi odpadmi a drobnými stavebnými odpadmi. V súčasnosti pretrváva v celej mestskej časti nežiadúci stav v oblasti nakladania s odpadmi, hlavne v okolí kontajnerových stanovíšť, prevažne z dôvodu porušovania zákona o odpadoch a VZN hlavného mesta SR Bratislavy o nakladaní s komunálnymi a drobnými stavebnými odpadmi zo strany pôvodcu odpadu.

Mestská časť Bratislava-Petržalka má veľký záujem na udržaní čistoty a verejného poriadku a má záujem potláčať zákonnou formou všetky negatívne javy, ktoré sa vyskytujú na území mestskej časti a znepríjemňujú život občanom i návštevníkom. 

Navrhujeme zriadenie inšpektorov verejného poriadku, ktorí by dohliadali na dodržiavanie čistoty a poriadku na verejných priestranstvách, v kontajnerových stanovištiach a v ich okolí, a to v spolupráci s Okrskovou stanicou mestskej polície Bratislava-Petržalka. Ich práca nemá nahradiť činnosť mestskej polície, ale má zvýšiť účinnosť kontrol pri dodržiavaní poriadku, čistoty a hygieny v uliciach, iných verejných priestranstvách a verejne prístupných miestach.

	Predložený materiál, ktorý bol prerokovaný v komisii životného prostredia a verejného poriadku dňa 15. 05. 2008, zobrali členovia komisie na vedomie bez pripomienok. Vo finančnej komisii bol  materiál prerokovaný dňa 16. 06. 2008 a finančná komisia neodporúča  uvedený materiál na prerokovanie v miestnej rade.    

	Materiál bol prerokovaný v Miestnej rade mestskej časti Bratislava-Petržalka dňa 17. 06. 2008, ktorá uznesením č. 218 odporučila miestnemu zastupiteľstvu schváliť návrh koncepcie inšpektorov verejného poriadku po zapracovaní pripomienok miestnej rady. 	Pripomienky miestnej rady sú v materiáli na rokovanie miestneho zastupiteľstva zapracované. Miestna rada navrhla, aby počet pracovníkov referátu verejného poriadku bol 4 (3 inšpektori  a 1 vedúci). 

Koncepcia inšpektorov verejného poriadku
v mestskej časti Bratislava-Petržalka

 	V rámci miestneho úradu vytvoriť referát verejného poriadku. V rámci tohto referátu bude pracovať 6 inšpektorov a 1 vedúci referátu (t.j. 6+1). 
Títo inšpektori budú denne vykonávať kontrolnú činnosť v pridelených lokalitách, v ktorých budú dohliadať najmä na dodržiavanie všeobecne záväzného nariadenia mestskej časti Bratislava-Petržalka č. 1/2001 o dodržiavaní čistoty a poriadku na území mestskej časti, ako aj na dodržiavaní ďalších všeobecne záväzných nariadení a nariadení o ochrane životného prostredia, podrobnostiach držania a chovu psov a iných. Ich činnosť bude zameraná na zistenie nedostatkov, následnom upozornení vlastníkov, správcov nehnuteľností resp. oprávnených subjektov na ich odstránenie a v následnom odkontrolovaní či toto odstránenie nedostatkov bolo vykonané. 
Pri ich obchôdzkovej činnosti vykonajú zdokumentovanie stavu (napr. umelo vytvorené nedovolené skládky odpadu a pod.) a následne upozornia zodpovedné osoby. 
Obdobne inšpektori budú vykonávať aj kontrolu stavu komunikácií, ktoré sú zverené do správy mestskej časti, ich zjazdnosť v zimnom období a upozorňovať na výtlky po zimnom období.
V jarnom a v letnom období prostredníctvom inšpektorov budú povinné subjekty upozorňované na povinnosti, týkajúce sa údržby zelene (kosba, orezy drevín, vyhrabávanie lístia atď.), ako aj údržby zelene priľahlej k objektom a ku komunikáciám. Ide aj o plochy, ktoré nie sú zverené do správy mestskej časti. V tomto smere budú musieť úzko spolupracovať s miestnym podnikom verejnoprospešných služieb, ktorý v jednej lokalite vykonáva aj údržbu verejnej zelene zverenej do správy mestskej časti.
V zimnom období je to kontrola zjazdnosti komunikácii pre motorové vozidlá, ako aj chodníkov pre chodcov a prostredníctvom povinných subjektov zabezpečovať túto zjazdnosť. 
Dôležitým článkom v kontrolnej činnosti bude kontrola dočisťovania kontajnerových stanovíšť vrátane nádob na separovaný zber a upozorňovať na nedostatky správcov bytových domov a OLO, a. s.
Na základe podkladov z referátu personálnej práce a miezd celkové náklady na mzdy pre 6 inšpektorov a 1 vedúceho predstavujú čiastku v roku 2008 pri nástupe od 1. 9. 2008 čiastku 377 tis. Sk a od roku 2009 1,987 tis. Sk ročne. Prepočty boli robené na hrubú mzdu vo výške 12 000,- Sk pre šiestich zamestnancov (inšpektorov) a na hrubú mzdu vo výške 15 000,- Sk pre jedného zamestnanca (vedúceho). Náklady na mzdy na obdobie september – december 2008 by sa pokryli z pohľadávok vymožených Bytovým podnikom Petržalka, spol. s r. o. 
Príjmy z pokút, ktoré ukladajú príslušníci mestskej polície, sú príjmom mestskej časti. V prípade aktívnej činnosti inšpektorov verejného poriadku je predpoklad zvýšenia príjmov do rozpočtu mestskej časti, čím by sa postupne znižovali finančné náklady na inšpektorov. 
Činnosť inšpektorov bude vyhodnotená k  31. 12. 2009 a následne bude činnosť vyhodnocovaná vždy k 31. 12. príslušného roka.  
Inšpektori verejného poriadku budú vykonávať kontrolnú činnosť v lokalitách Lúky, Dvory, Háje a Ovsište.	
	Navrhujeme pre lokalitu	Lúky 			2 inšpektorov
Dvory  		2 inšpektorov
Háje, Ovsište		2 inšpektorov
		
Lokalita		Ulice

Lúky	Bzovícka, Turnianska, Žehrianska, Ľubovnianska, Betliarska, Krásnohorská, , Jasovská, Humenské námestie, Lietavská, Vígľašská, Vyšehradská, Šášovská, Beňadická, Znievska, Budatínska, Strečnianska, Šintavská, Holíčska, Smolenická, Brančská, Topoľčianska, Tematínska, Starhradská

Dvory	Pajštúnska, Iľjušinova, Tupolevova, Markova, Jiráskova, Prokofievova, Fedinova, Andrusovova, Švabinského, Ševčenkova, Hálova, Belinského, Pifflova, Wolkrova, Jungmannova, Vavilovova, Macharova, Farského, Mánesovo nám., Šrobárovo nám., Vlastenecké nám., Černyševského, Gercenova, Röntgenova, Pečnianska, Bohrova, Kapicova, Lenardova, Nobelovo nám., Planckova, Daliborovo nám., Zadunajská, 

Háje, Ovsište	Romanova, Rovniankova, Bradáčova, Ambroseho, Dudova, Hrobákova, Osuského, Gessayova, Námestie hraničiarov, Starohájska, Lachova, Furdekova, Haanova, Mlynarovičova, Bosákova, Pankúchova, Šustekova, Mamateyova, Bulíkova, Blagoevova, Poloreckého, Gettingova, Medveďovej, Jankolova, A. Gwerkovej, M. Curie - Sklodowskej, Ovsištské nám. 

Pracovný pomer inšpektorov: 	na dobu určitú (ďalej podľa Zákonníka práce) 
Plat:	12 000,- Sk– inšpektori
	15 000,- Sk– vedúci referátu 
Výber pracovníkov: 	zabezpečí miestny úrad 
Požiadavky na vzdelanie: 		stredoškolské s maturitou
Iné požiadavky: 	skúsenosti s prácou s ľuďmi, schopnosť nekonfliktnej komunikácie, mali by vzbudzovať prirodzený rešpekt, dobrý zdravotný stav a mať aj fyzické predpoklady.
Vybavenie inšpektorov:		služobný preukaz (vzor v prílohe),
mobilný telefón s fotoaparátom, 
  vyčlenenie kancelárie, vybavenie nábytkom a počítačmi (2 ks)

Náplň práce, povinnosti a právomoci inšpektora verejného poriadku

Náplň práce:
-	dohliadať na dodržiavanie poriadku a čistoty na verejných priestranstvách v pridelenej lokalite v súlade so všeobecne záväzným nariadením o čistote a poriadku na území mestskej časti Bratislava-Petržalka,
-	dohliadať na čistotu a poriadok v kontajnerových stanovištiach a v ich okolí,
-	dohliadať na dočisťovanie kontajnerových stojísk vrátane nádob na separovaný zber a upozorňovať na nedostatky správcov bytových domov a OLO, a. s. 
-	upozorňovať podnikateľov, ktorí nie sú zapojení do systému zberu komunálnych odpadov, aby si splnili svoju povinnosť, 
-	dohliadať na dodržiavanie všeobecne záväzného nariadenia o starostlivosti o verejnú zeleň na území mestskej časti Bratislava-Petržalka,
-	zistené nedostatky riešiť s porušovateľmi všeobecne záväzných nariadení, ukladať opatrenia a termíny na odstránenie nedostatkov, robiť záznamy o porušení všeobecne záväzných nariadení mestskej časti a kontrolovať ich plnenie, 
-	spolupracovať s príslušníkmi mestskej polície pri kontrole všeobecne záväzných nariadení, ktorí budú na podnet a  za prítomnosti inšpektora verejného poriadku ukladať blokové pokuty za porušenie všeobecných záväzných nariadení,
-	o zistených priestupkoch, ktoré neboli vyriešené pohovorom alebo blokovou pokutou, pripraviť písomný podklad s fotodokumentáciou pre priestupkové konanie podľa zákona o priestupkoch u fyzických osôb a u právnických osôb podklad pre správne konanie,
-	monitorovať stav komunikácií, ktoré sú zverené do správy mestskej časti, výskyt výtlkov po zimnom období,
-	v jarnom a v letnom období vytvárať tlak na povinné subjekty čo sa týka údržby verejnej zelene (kosba, orezy drevín, vyhrabávanie lístia atď.), ako aj údržby zelene priľahlej k objektom a ku komunikáciám. V tomto smere spolupracovať s miestnym podnikom verejnoprospešných služieb, 
-	v zimnom období kontrolovať zjazdnosť komunikácii pre motorové vozidlá, ako aj chodníkov pre chodcov a prostredníctvom povinných subjektov zabezpečovať ich zjazdnosť, 
-	evidovať chýbajúce poklopy, poškodené dopravné značky, staré vozidlá (vraky), informovať o začatí investičnej činnosti v mestskej časti a hlásiť zistené skutočnosti vecne príslušnému odbornému útvaru miestneho úradu,
-	jedenkrát za týždeň (vždy v piatok) vyhodnocovať kontrolnú činnosť. 
Povinnosti: 
-	pravidelnou pochôdzkovou činnosťou kontrolovať denne od 8,00 do 14,00 hod. stav čistoty a poriadku v pridelenej lokalite,
-	zistené nedostatky prerokovať s porušovateľmi poriadku a čistoty a priamo na mieste ich riešiť, 
-	následnými kontrolami zisťovať plnenie opatrení uložených subjektom zodpovedným za zistené porušenie čistoty a poriadku, 
-	oznamovať vecne príslušným odborným útvarom miestneho úradu prípady nesplnenia uložených opatrení za účelom priestupkového konania u fyzických osôb alebo správneho konania u právnických osôb, 
-	vypracovávať priebežne príslušnú dokumentáciu výsledkov svojej činnosti. 

Právomoci:
-	samostatne zabezpečovať kontrolnú činnosť, zdokumentovať stav,
-	písomne upozorňovať na odstránenie zistených nedostatkov, s termínom na ich odstránenie,
-	zisťovať zodpovednú osobu (vlastníka, správcu, nájomcu nehnuteľnosti).

Náplň práce vedúceho referátu verejného poriadku:
-	metodicky usmerňuje  inšpektorov
-	koordinuje  prácu inšpektorov
-	kontroluje a vyhodnocuje činnosť inšpektorov
-	na základe záznamov z kontrolnej činnosti inšpektorov spracováva podklady pre jednotlivé odborné oddelenia miestneho úradu
-	spolupracuje s mestskou políciou, s okresným riaditeľstvom  policajného zboru, s mestským podnikom OLO, a.s., s miestnymi podnikmi, so správcami bytových domov a pod.    
-	kontroluje dochádzku inšpektorov 
-	plní úlohy vedúceho pracovníka 

Inšpektorov verejného poriadku navrhujeme zriadiť k 1. 9. 2008.

Správa z pracovného stretnutia
 v mestskej časti Bratislava-Nové Mesto, konaného dňa 11. marca 2008

V súvislosti s programovými prioritami samosprávy v mestskej časti Bratislava-Petržalka na roky 2007-2010 a s prípravou koncepcie inšpektorov verejného poriadku pracovníčky oddelenia životného prostredia sa stretli s vedúcim oddelenia verejného poriadku miestneho úradu mestskej časti Nové Mesto.  

V mestskej časti Bratislava-Nové Mesto je zriadené oddelenie verejného poriadku, do ktorého je organizačne včlenená skupina 5 inšpektorov verejného poriadku. Inšpektori vykonávajú denne svoju činnosť v 5-tich územných okrskoch mestskej časti. Pri kontrolnej činnosti v zverených okrskoch dohliadajú najmä na dodržiavanie všeobecne záväzného nariadenia o dodržiavaní čistoty a poriadku, dodržiavanie nariadení o ochrane životného prostredia. Pravidelnou pochôdzkovou činnosťou kontrolujú stav čistoty a poriadku, zistené nedostatky prerokovávajú s porušovateľmi nariadení a následnými kontrolami zisťujú plnenie opatrení uložených zodpovedným subjektom. O zistení porušenia verejného poriadku a o upozornení povinného na zistený nedostatok s uložením lehoty na jeho odstránenie spisujú inšpektori záznamy. V prípade nesplnenia uložených opatrení oznamujú  miestnemu úradu jednotlivé prípady za účelom ďalšieho konania, to znamená u fyzických osôb ide o priestupkové konanie a u právnických osôb správne konanie. 

Pri kontrolnej činnosti sa zameriavajú aj na kontrolu stavu komunikácií, ich zjazdnosti v zimnom období, výskyt výtlkov, zaznamenávajú skládky odpadov, neoznačené stavby, výskyt starých vozidiel a pod. 

Prácu inšpektorov organizuje, metodicky usmerňuje, kontroluje a vyhodnocuje vedúci oddelenia – agenda č. 3. Inšpektori vypĺňajú výkaz výsledkov práce inšpektorov verejného poriadku za určité obdobie. 

Za roky činnosti inšpektorov verejného poriadku bolo zaznamenané postupné zlepšovanie čistoty a poriadku na území mestskej časti. Túto činnosť je potrebné aj naďalej vykonávať a vytvárať tlak na povinné subjekty, aby si plnili svoje povinnosti, vyplývajúce z nariadení mestskej časti.     

Stanovisko komisie životného prostredia  a verejného poriadku

Prítomní členovia komisie životného prostredia a verejného poriadku prerokovali na svojom zasadnutí dňa 15. 05. 2008 materiál „Návrh koncepcie inšpektorov verejného poriadku v mestskej časti Bratislava-Petržalka“ a  predložený materiál  zobrali na vedomie bez pripomienok.

							RNDr. Eugen Lexmann
				       		          predseda komisie ŽP a VP    
								v. r.

Bratislava  15. 05. 2008
Za správnosť opisu: Iris Pruknerová